Ինչ վերաբերում է ՀՀԿ խմբակցությանը: Բնականաբար, ՀՀԿ-ն դիմադրելու է այնքան, որքան հնարավոր կլինի: Հիմնական խաղաքարտն այս պահին ժամանակն է՝ ձգձգել ժամանակը հնարավորինս վերականգնվելու, ընտրություններին ու նոր դերակատարմանը պատրաստվելու համար. սա պլան մինիմումն է: Պլան մաքսիմումի խաղադրույքը արվում է այն ենթադրության վրա, որ արդեն վարչապետի պաշտոնում Փաշինյանը չի կարողանալու բավարարել հասարակության սպասելիքները և ըստ այդմ՝ ՀՀԿ-ն առնվազն շանս կունենա Փաշինյանի վարկանիշի անկման պայմաններում որոշակի ռեինկարնացիա ապրել, բնականաբար, հնարավորության դեպքում դիտարկելով նաև իշխանությունը հետ վերցնելու տարբերակը: Ըստ այդմ՝ ՀՀԿ-ն դիմադրելու է այնքանով, որքանով: Շատ դիմադրել կնշանակի նորից հայտնվել հասարակական պրեսինգի տակ, ինչպես նաև դրդել Փաշինյանին կիրառել սուպերվարչապետական գործիքակազմը, ինչը որևէ մեկի, այդ թվում՝ նախ ՀՀԿ-ի համար որևէ լավ բան չի խոստանում: Մյուս կողմից, բնականաբար, փորձելու են քննադատել ու թերություններ փնտրել, ինչպես օրինակ տեսանք ՊՆ նախկին նախարար Վիգեն Սարգսյանի դեպքում: